## La Fe reunix 400 especialistes en Urgències i presenta un manual pioner d’ecografia clínica

*** La directora general d’Atenció Hospitalària ha destacat, en la inauguració de la jornada, la importància de l’ecografia clínica en els servicis d’urgències
* L’obra està coordinada pel director de l’Àrea Clínica d’Urgències de La Fe i inclou casos pràctics i vídeos formatius de 55 especialistes**

L’Hospital La Fe de València ha congregat uns 400 especialistes en Urgències de tota Espanya en una jornada d’actualització de coneixements, organitzada juntament amb la Societat Espanyola de Medicina d’Urgències i Emergències en la Comunitat Valenciana (SEMES-CV).

L’acte ha comptat amb l’assistència de la directora general d’Atenció Hospitalària de la Conselleria de Sanitat, Asunción Perales, que ha inaugurat la trobada juntament amb el gerent de La Fe, José Luis Poveda, i el president de SEMES-CV, Pere Llorens.

La trobada ha servit, a més, per a presentar el manual *Ecografía clínica en Urgencias y Emergencias. Competencias y habilidades*, que aspira a convertir-se en referència nacional. Esta obra, coordinada pel director de l’Àrea Clínica d’Urgències de La Fe, Javier Millán, aborda de manera exhaustiva el paper, les característiques i els fonaments de l’ecografia clínica en servicis d’urgències i emergències. El manual es distribuïx de manera gratuïta en format digital i físic.

Durant la seua intervenció, la doctora Perales ha destacat que l’ecografia clínica ha passat de ser una tècnica complementària a una ferramenta essencial implantada de manera homogènia en els servicis d’urgències de tota la Comunitat Valenciana, “a on cada minut compta i cada segon guanyat pot salvar vides”.

En este sentit, Perales ha afegit que “hui, els nostres ulls no solament examinen, sinó que interpreten, decidixen i actuen en temps real. L’ecografia clínica ens dota de la capacitat d’observar més enllà de l’evident i prendre decisions precises que marquen la diferència”. A més, ha subratllat la importància que els avanços tecnològics vagen acompanyats de formació per a oferir una atenció centrada en el pacient.

El doctor Poveda, per la seua part, ha destacat el suport de la Conselleria de Sanitat, així com l’aportació d’equips de professionals d’Urgències pioners els qui, amb la seua “exigència i compromís”, han generat “un model d’atenció”.

La jornada s’ha estructurat en cinc taules de debat sobre aspectes pràctics de l’ecografia clínica com a ferramenta realitzada a peu de llit, que completa la valoració del pacient urgent com a extensió de l’avaluació inicial i l’exploració física. La formació ha combinat ponències teòriques amb casos pràctics i vídeos formatius.

**Experiència col·lectiva d’anys**

El doctor Millán ha explicat durant l’esdeveniment que l’objectiu principal de l’obra és “proporcionar una orientació clara, senzilla i esquemàtica als professionals que treballen en els servicis d’urgències i emergències, sobre l’ús de l’ecografia clínica, fonamental per a un diagnòstic precoç, precís i segur”.

El projecte sorgix, ha afegit, “amb l’ànim de sumar i compartir l’experiència acumulada en el servici d’urgències de La Fe d’un gran nombre de professionals apassionats per esta ferramenta, que han treballat en els últims quatre o cinc anys de manera incansable per a fer realitat este projecte”.

**Un total de 55 especialistes de 17 hospitals**

El manual consta de 20 capítols que comprenen l’aplicació de l’ecografia clínica en diversos escenaris. Els continguts es presenten de manera pràctica, amb textos, fotografies i vídeos originals creats per 55 urgentòlegs, 33 d’ells de La Fe, que representen 17 centres de tota Espanya, inclosos l’Hospital Clínic Universitari de València, Hospital Universitari Doctor Peset de València, Hospital Lluís Alcanyís de Xàtiva, Hospital Francesc de Borja de Gandia, Hospital Universitari Doctor Balmis d’Alacant, Hospital Universitari Sant Joan d’Alacant, Hospital General Universitari d’Elx i Hospital Universitari de Vinalopó.

Fecha: 24/10/2025